[{"text_idx": "#000002", "text": "Bet on d\u2019ar Sadorn, un devezh lec\u2019h ma oa Korn e penn ar skritell, met dreist-holl gant daou strollad Japanad: One OK Rock ha Babymetal. N\u2019eo ket alies e c\u2019haller gwelet ha selaou ouzh sonerien eus bro ar sav-heol er c\u2019hwec\u2019hkorn ha moarvat eo bet desachet arvesterien ouzhpenn evit an abeg-se en devezh-man\u0303."}, {"text_idx": "#000003", "text": "Gant Apocalyptica em eus kroget an devezh. Gwelet em boa anezho en Hellfest e 2011 ha plijet e oan bet gant an arvest. Plijusoc\u2019h eo ar sonadeg eget ar pladennou\u0300 ha dic\u2019hortoz eo gwelet tri gaolbiolin war ul leurenn e-pad ur festival metal.\nAbaoe ar sonadeg-man\u0303 eo bet enrollet gant ar strollad ur bladenn nevez, Shadowmaker hec\u2019h anv. Perzh dibar ar bladenn a zo ar c\u2019haner, Jose\u0301 Perez, a gemer perzh war lodenn vrasan\u0303 ar c\u2019hanaouennou\u0300, pa oa bevennet ar c\u2019han da ganerien pedet betek hen.\nAnat neuze e kemerfe perzh ar c\u2019haner d\u2019an droiad sonadegou\u0300."}, {"text_idx": "#000004", "text": "Tri gaolviolin hag ur soner taboulinou\u0300 hepken a zeuio war al leurenn evit kregin\u0303 ganti koulskoude evit senin\u0303 Reign Of Fear, unan eus toniou\u0300 hep kan ar bladenn ziwezhan\u0303. Heuliet e vo gant Refuse/Resist, ton brudet ar strollad brazilian Sepultura. Un doare marteze da la\u0302r diouzhtu d\u2019an arvesterien n\u2019eo ket kemmet Apocalyptica hag e chom tost ouzh e veskaj toniou\u0300 nevez hag adkemeradennou\u0300 toniou\u0300 metal.\nGoude an digoradur-se e teuio Franky Perez war al leurenn. Ur c\u2019haner amerikan bet labouret war meur a raktres dishen\u0303vel, Scars on Brodway (raktres gitarour System Of A Down), Slash, ha teir fladenn solo."}, {"text_idx": "#000005", "text": "Kregin\u0303 raio neuze ar c\u2019haner gant an ton I\u2019m Not Jesus, anavezet mat gant an arvesterien. Diskouez a ra eo gouest ar c\u2019haner nevez da ganan\u0303 toniou\u0300 kozh ar strollad (pe ul lodenn anezho) a-raok kregin\u0303 gant an toniou\u0300 nevez (House of Chains ha Shadowmaker).\nAnzav a ran n\u2019on ket sot gant ar c\u2019haner-man\u0303. Amerikan-tre eo e zoare da ganan\u0303, evel Metalcore. Framm an toniou\u0300 nevez a zo ivez bet tostaet diouzh ar pop/rock amerikan. Ur c\u2019hemm trumm a-walc\u2019h eo diouzh toniou\u0300 boaz Apocalyptica ha kavout a ran ne glot ket mouezh Franky gant son \u201cglac\u2019harus\u201d ha galloudus ar gaolviolin. Koll ra er mod se ul lodenn eus ar pezh a lakae Apocalyptica da vezan\u0303 dibar. Gwir eo e ranke ar strollad klask elfennou\u0300 da nevesaat e son, a groge da vezan\u0303 un tamm randonus, met n\u2019on ket kendrec\u2019het gant an hent-man\u0303."}, {"text_idx": "#000006", "text": "Goude tri zon ez aio kuit Franky eus al leurenn evit leuskel ar strollad da genderc\u2019hel ha da echuin\u0303 war toniou\u0300 anavezetoc\u2019h evel Inquisition Symphony, Seek an Destroy (a vo kanet a-bouez penn gant an arvesterien) ha klozet gant Hall of the Mountain King, efedus-tre hag un doare nerzhus da echuin\u0303 an abadenn.\nEtre ar c\u2019hanaouennou\u0300 en deus gallet Eicca disklerian\u0303 e vo adembannet ar bladenn gentan\u0303 (Plays Metallica By Four Cellos) hag aozet un droiad sonadegou\u0300 gouestlet da adkemeradennou\u0300 Metallica. Ar single gant Battery a zo bet ermaeziet nevez \u2018zo evit lidan\u0303 20 bloaz ar strollad hag ar bladenn gentan\u0303."}, {"text_idx": "#000007", "text": "Ur framm prederiet mat a zo bet gant Apocalyptica evit kinnig e arvest. Kregin\u0303 gant toniou\u0300 klasel evit dinec\u2019hin\u0303 an arvesterien, kinnig an toniou\u0300 nevez gant ar c\u2019haner e-kreiz hag echuin\u0303 gant traou\u0300 anavezet hag efedus. Un taol-kaer neuze evit klask plijout da holl arvesterien Apocalyptica, nevez pe kozh. N\u2019ouzon ket m\u2019o deus evel pal derc\u2019hel ar c\u2019haner evit an albomou\u0300 da zont. M\u2019int laouen gant ar pezh a vez graet ganto, gwell a-se, met \u2018n on ket gwall blijet gant ar pezh a zo degaset gant Franky ah n\u2019eo ket sur e kendalc\u2019hfen da heulian\u0303 o labour ma tibabont kenderc\u2019hel e doare Shadowmaker."}, {"text_idx": "#000008", "text": "Goude Apocalyptica eo tro da v/Mass Hysteria da senin\u0303 war an eil leurenn. N\u2019on ket sod gant sonerezh ar strollad ha profitet hon eus evit mont da bourmen er festival hag evan\u0303 ur banne sistr. Evel an Hellfest eo bet dibabet gant an Download ober gant ur gartenn Cashless evit aesaat ar paeamantou\u0300. Mont \u2018ra mat en-dro met displijet on gant ar c\u2019hostez evezhian\u0303 a zo gant ar reizhiad-se."}, {"text_idx": "#000009", "text": "Goude Mass Hysteria ha Saxon war al leurenn vras eo tro One Ok Rock da bignat war an eil leurenn evit kinnig ur rock nerzhus a-walc\u2019h kanet e Saozneg ha Japaneg. N\u2019anavezen ket tamm ebet ar strollad (er c\u2019hontrol d\u2019ar c\u2019h/geekezig a oa ganin). An nebeud em boa selaouet war Youtube en doa graet aon din hag e c\u2019hortozen klevout pop rock met a-benn ar fin on bet souezhet mat. N\u2019eo ket ur sonerezh a selaoufen alies met nerzhus a-walc\u2019h (gant lodennou\u0300 growl zoken!) ha tremenet eo buan an eur sonadeg."}, {"text_idx": "#000010", "text": "An abadenn a c\u2019hortozen ar muian\u0303 e oa hini Babymetal. Kroget evel un doare farsadenn en ur veskan\u0303 j-pop idol japanat ha metal feulz, emdroet eo gant an albom diwezhan\u0303 evit kinnig ur sonerezh metal da vat, ar restachou\u0300 nemetan\u0303 eus ar j-pop o vezan\u0303 un nebeud a sonerezh elektronek hag evel-just an teir c\u2019hrennardez o tan\u0303sal ha kannan\u0303 war al leurenn.\nHogos un hanter-eur dale a oa gant ar strollad. Ur gudenn deknikel moarvat dre m\u2019o doa kroget ar c\u2019hami-band (sonerien ar strollad) da zont war al leurenn evit distrein\u0303 er backstage da c\u2019houde. Kroget oa an dud da gredin\u0303 e vefe bet nullet an abadenn, met goude 30 munutenn c\u2019hoari etre an dud e karg eus ar c\u2019hamera evit skrammou\u0300 bras al leurenn hag an arvesterien eo deuet en-dro ar strollad evit gwir ar wech-man\u0303."}, {"text_idx": "#000011", "text": "Aozet mat eo Babymetal ha kregin\u0303 ra an holl abadennou\u0300 gant an ton Babymetal Death, un doare da ginnig ar strollad (gant ur c\u2019hoari ger etre \u201cDesu\u201d (\u201cbezan\u0303\u201d e japaneg) ha \u201cDeath\u201d). Goude an digoradur e tremen d\u2019ar ganaouenn Gimme Chocolate, a zo an ton brudetan\u0303 moarvat, hag an hini en deus lakaet ar strollad d\u2019ober milionou\u0300 a welou\u0300 war YouTube. Un ton un tamm droch met efedus hag a ginnig mat ar strollad evel ur meskaj j-pop ha metal. Da c\u2019houde ez aio kuit ar merc\u2019hed evit leuskel ar c\u2019hami-band da senin\u0303 un ton o-unan. Sonerien barrek-kenan\u0303 int ha degemeret mat-tre eo gant an arvesterien.\nGant Catch me if you can e vo dirollet ar pogo, met gant Megitsune e vo goulennet gant Sumetal ober ur circle-pit bras-tre, a vo heuliet gant an arvesterien (ha ganin \ud83d\ude42 ). Brav-tre kavan an ton-man\u0303 ha gwelloc\u2019h c\u2019hoazh e live, gant mouezh c\u2019halloudus ar ganerez bennan\u0303 Sumetal. Ne oa ket dispar ar son ha diaes oa klevout mouezhiou\u0300 ar c\u2019hannerezed all, siwazh.\nKen dirollet all e vo an arvesterien gant an ton Karate hag ur wall of death a vo evit an ton diwezhan\u0303, Road of Resistance.\nUn doare brav da glozan\u0303 un abadenn re verr (un hanter-eur hepken). Plijus-tre ha dudius-kenan\u0303 e oa daoust da-se. Plijet e vefen o tistrein\u0303 da welet ar strollad en ur gwir sal sonadeg, splann eo n\u2019eo ket son\u0303jet an abadenn evit bezan\u0303 gwelet en ur festival."}, {"text_idx": "#000012", "text": "Ne oan ket dedennet gant abadennou\u0300 dibenn an devezh ha ne rin nemet debrin\u0303 chichi dirak Amon Amarth, a welin en-dro en Hellfest."}, {"text_idx": "#000013", "text": "E-ken\u0303ver ar festival dre vras hag an aozadur em eus kavet dereat-tre en ur c\u2019houzout e oa ar wech kentan\u0303. N\u2019on ket plijet spontus gant kiz ar c\u2019h/cashless met n\u2019on ket bet chalet kement-se. A bep seurt boued a oa, nebeutoc\u2019h a zibab evit ar bier met un davarn sistr hag unan gwin a oa evit ar re a oa displijet gant se. Ur metal market a veze kavet evit ar re a felle dezho prennan\u0303 dilhad pe traou\u0300 all."}, {"text_idx": "#000015", "text": "Brieg Guerveno a zo un arzour liesseurt bet embannet gantan\u0303 ur bladenn e 2011 anvet Noziou Deiou. Dont raio Xavier Soulabail ha Joachim Blanchet da senin\u0303 gantan\u0303 e 2012 evit an EP \u201cBleuniou\u0300 an Distruj\u201d, a c\u2019hounezo priz ar bladenn wellan\u0303 er \u201cpriziou\u0300\u201d. Gant ar memes sonerien e vo enrollet an albom \u201cAr bed kloz\u201d, arc\u2019hantet gant sikour 109 den o deus roet arc\u2019hant dre al lec\u2019hienn KissKissBankBank e-pad an diskar-amzer 2013. Rakprenet am eus an albom evel-se ha kinnig a ran deoc\u2019h va ali."}, {"text_idx": "#000017", "text": "Diaes eo rumman\u0303 pladenn Brieg Guerveno, ha ne gredan ket e vefe ezhomm a-benn ar fin. Prog Rock a vez implijet peurliesan\u0303, moarvat evit islinennan\u0303 ar framm dishen\u0303vel eus an hini poz / diskan, kentoc\u2019h evit soloiou\u0300 hir evel reou\u0300 Dream Theatre. Ma klaskfen diskrivan\u0303 ar sonerezh e la\u0302rfen eo an aergelc\u2019h a zo an elfenn pennan\u0303. E pep ton hag a-hed ar bladenn eo savet ar framm evit kinnig temou\u0300 ha santadou\u0300. Sed aze unan eus abegou\u0300 a lak sonerezh Brieg da son\u0303jal e hini Anathema, e-touez strolladou\u0300 all. Ur bersonelezh splann a vez memestra er sonerezh (ha n\u2019eo ket dleet d\u2019ar yezh hepken evel-just) ha chom a ra kempoell gant oberennou\u0300 tremenet ar strollad, en ur ouzhpennan\u0303 un nerzh nevez."}, {"text_idx": "#000018", "text": "Brav-tre eo ar golo hag al levrig, skeudennet gant Owen Poho, a zo penn-da-benn e spered ar sonerezh hag ar c\u2019homzou\u0300. Stil an tresadennou\u0300 hag implij skeudenn ar gwez a lak ac\u2019hanon da son\u0303jal e artwork pladennou\u0300 Gojira met moarvat eo peogwir on un tamm monomaniak."}, {"text_idx": "#000020", "text": "Ghost a zo ur strollad metal a vro Sveden krouet e 2008.\nAnavezout a raen ar strollad dre an anv nemetken (tremenet en Hellfest 2011 & 2013) ha ne seblante ket dedennus din dre ma oa ur skeudenn Black Metal satanek ganto ha n\u2019on ket dedennet-tre gant an doare sonerezh-se... Anavezet eo evit kaout ur c\u2019hoari leurenn pinvidik, gant ar sonerien (anvet \u00abnameless ghouls\u00bb) hag ar c\u2019haner treuzwisket e pab diaoulek (Papa Emeritus) oc\u2019h aozan\u0303 un doare oferenn zu. Ar c\u2019homzou\u0300 a zo a awen satanek ivez, pe enep-kristen, gant ur bern daveou\u0300 d\u2019ar relijion.\nKompren a rit aes perak em boa son\u0303jet e oa ur strollad Black Metal, neuze."}, {"text_idx": "#000021", "text": "Trugarekaat a ran an dud o deus la\u0302ret din e oa ret din selaou ouzh an albom-se rak n\u2019em befe moarvat morse graet e mod-all.\nSonerezh Ghost a zo kontrol mik ar skeudenn a glaskont rein\u0303, hag ar c\u2019hontrast-se a kemer perzh e dreistegezh ar sonerezh.\nEvit ober berr eo Ghost ur strollad Beatles Metal : ar sonerezh a zo skan\u0303v, catchy, melodek hag a chom er penn an devezh-pad. En albom-man\u0303 dreist-holl e implijont alies binviji laz-senin\u0303 hag ul laz-kanan\u0303, ar pezh a lak anezho e rummad ar metal simfonek ivez. Tostoc\u2019h d\u2019ar rock eo a-wechou\u0300 zoken."}, {"text_idx": "#000023", "text": "Al levrig a zo dedennus ha savet mat, gant un dresadenn o klotan\u0303 gant pep kanaouenn. Ur stil engrav azginivelezh a zo gant an tresadennou\u0300, o tiskouez traou\u0300 spontus kontet er c\u2019homzou\u0300, gant ur bern spisadennou\u0300. Plijus-tre e gwelet an aked a zo bet lakaet evit diskouez aergelc\u2019h skrijus ar strollad."}, {"text_idx": "#000025", "text": "Diwallit memestra ma prennit an albom, war lec\u2019hiennou\u0300 \u2018zo n\u2019eo kinniget ar stumm \u201cboaz\u201d hepken ha n\u2019eo nemet un tamm karton\u0303s hep levrig. Ar stumm \u201cDeluxe\u201d ne goust ket keroc\u2019h (hervez al lec\u2019hienn ma prennit anezhan\u0303)hag a zo ur cd boutin, gant al levrig ha div ganaouenn ouzhpenn (unan anezho o vezan un adkemeradenn eus ABBA !)"}, {"text_idx": "#000026", "text": "Ar skeudennou\u0300 lakaet aze a zo bet kemeret gant metalorgie."}, {"text_idx": "#000027", "text": "Disul diwezhan\u0303 on bet er fest Metal anavezetan\u0303 e Breizh hag e Bro-C\u2019hall : an Hellfest. Bet on d\u2019ar Sul hepken evit abegou\u0300 liesseurt, met kinnig a ran deoc\u2019h ur rentan\u0303-kont eus ar sonadegou\u0300 bet gwelet ganin, gant un nebeud evezhiadennou\u0300 war an aergelc\u2019h hag ar fest dre-vras."}, {"text_idx": "#000028", "text": "Degouezhet on dre an tren e ti-gar Klison (o loc\u2019han\u0303, eus Naoned, berr-tre ar veaj) da 10e, un toullad tud o doa bet ar memes mennozh ha me war a-seblant. Tro-dro d\u2019an ti-gar hag er bourc\u2019h e veze gwelet ivez muioc\u2019h a dicheurtou\u0300 du eget ha tud-kozh o vont d\u2019ar marc\u2019had. Se \u2018ni eo an Hellfest ivez : mont en ur bed all e-pad un dibenn-sizhun, lec\u2019h ma vez an holl gant un neuz \u00abmetal\u00bb, souezhus met plijus \u2018m eus kavet ar wech kentan\u0303, hag ar santimant dibar-se \u2018m eus adkavet ar bloaz-man\u0303 adarre.\nN\u2019eus ket re chen\u0303chet aozadur al lec\u2019h abaoe an dilojadenn ar bloaz paseet, strollet eo bet ar standou\u0300 boued, ar pezh n\u2019eo ket falloc\u2019h, ha diblaset un nebeud traou\u0300 evel al lec\u2019h evit kargan\u0303 an hezoug a zo breman\u0303 er fest ha n\u2019eo ket mui er c\u2019hamping. Chen\u0303chamantou\u0300 \u2018zo bet evit ar priveziou\u0300 ivez met n\u2019eo ket gwall zedennus ^^"}, {"text_idx": "#000029", "text": "Kentan\u0303 sonadeg an devezh evidon. Gwelet em boa Krisiun er Motocultor dija ha plijet en doa din. Aze e tremene didan an Altar, tro kreisteiz, e-pad un hanter eur. Brutal Death Metal ar strollad a zo un doare plijus ha nerzhus da gregin\u0303 an devezh hag ar sonerien a seblante ivez kaout plijadur bezan\u0303 aze, daoust dezho kavout, evel an arvesterien, e oa re verr an amzer tremenet da senin\u0303... Amzer o deus bet ober un nebeud toniou\u0300 hag an arvesterien a seblante dihunet mat dija oc\u2019h ober pogoiou\u0300 ha circle pits."}, {"text_idx": "#000030", "text": "Kuzuliet eo bet ar strollad gant ar vignoned a oa ganin, n\u2019anavezen ket tamm ebet ha souezhet eus an tu mat on bet. Dindan ar Valley e oa, al leurenn gouestlet d\u2019an doom ha d\u2019ar stoner. My Sleeping Karma a son just a-walc\u2019h un doare stoner atmosferek, hep kan. Plijus-mat \u2018m eus kavet hag un dizoloadenn a-feson eo bet ! Ur vignonez a anaveze mat ar strollad he deus kavet dreist, neuze war a seblant e oa plijus evit an holl rummadou\u0300 arvesterien !"}, {"text_idx": "#000031", "text": "Bet on o pourmen er fest goude-se, Le Bal des Enrage\u0301s a oa o senin\u0303 war ar Warzone (ha n\u2019eo ket mui dindan un deltenn ar bloaz-man\u0303) met n\u2019on ket sot gant punk ha bet on o selaou da v/Mustasch un tamm, a ra un doare heavy metal nerzhus. Plijus met n\u2019on ket chomet da selaou e-pad pell. Graveyard, dindan ar Valley, a rae Hard Rock klasel. Un tamm re glasel, zoken... N\u2019on ket bet plijet ha distroet d\u2019ar c\u2019hamping evit evan\u0303 ur banne..."}, {"text_idx": "#000032", "text": "O welet an niver a dud dirak al leurenn e oa Gojira unan eus ar sonadegou\u0300 gortozet ar muian\u0303 gant ar festivalerien. Strollad euskarat anavezetan\u0303 Bro-C\u2019hall o c\u2019hoari e Klisson, gallet en defe bezan\u0303 e plas Volbeat e penn ar skritell ha ne vefe ket bet souezhus.\nKrog eo ar sonadeg en un doare nerzhus-tre, gant ur pogo bras a-walc\u2019h oc\u2019h en em stumman\u0303 diouzhtu er renkou\u0300 kentan\u0303. Domaj eo ne oa ket dreist ar son... Ar strollad en deus sonet o toniou\u0300, ken nerzhus ha galloudus eget boaz, gant ehanigou\u0300 evit komz d\u2019an arvesterien. Goulennou\u0300 iskis \u2018zo bet savet gant Joseph (\u00abPiv \u2018zo eus estrenvro ?\u00bb pe \u00abPiv n\u2019eus ur pass 3 devezh ?\u00bb) met alies e ra se, fentus \u2018m eus kavet. Ar mareou\u0300 wellan\u0303 o vezan\u0303 p\u2019o deus eskemmet benveg ar vreudeur Duplantier (Joseph, ar c\u2019haner gitarour ha Mario, an tabouliner). Fentus-tre oa gwelet Mario o kanan\u0303 hag o c\u2019hoari gitar ha Joseph a-dren\u0303v an taboulinou\u0300. Ne oa ket fall tamm ebet, ouzhpenn ! Ar mare all a oa p\u2019en deus goulennet Joseph ur \u00abmurrr de la morrrt\u00bb (ya, troet en deus \u00abWall of Death\u00bb !). Divent spontus e oa, betek ar sono. Brasan\u0303 wall of death ar fest (\u2018vel just \u2018m eus kemeret perzh !). Videoiou\u0300 \u2018zo tu kavout war internet, setu unan a ziskouez mat ampled an dra"}, {"text_idx": "#000034", "text": "N\u2019anavezen Lordi evit ar ganaouenn Hard Rock Hallelujah hepken, evel ur bern tud d\u2019am son\u0303j. Souezhet war an tu mat on bet gant sonerezh disco metal ar strollad, hag ur show kitsch meurbet gant gwiskamantou\u0300 kaoutchoug hag ur vouc\u2019hal plastek gant goulou\u0300 lugernus. An top of the kitsch o vezan\u0303 an doare tan-arvest o vont kuit eus ar vouc\u2019hal hag ar gitarou\u0300. D\u2019ur mare ivez eo deuet tuferezed-tan gwisket (met ket kalz) gant dilhad le\u0302r. Dudius-tre ha plijus oa ar show met eu\u0308ruzamant oan deuet gant dale rak e-pad un eur ha kard vefe bet re, moarvat. Deuet on a-benn d\u2019en em silan\u0303 e-touez ar renkou\u0300 kreiz hag aze oa entanet-mat an dud hag an aergelc\u2019h oa plijus-tre. Da vare Hard Rock Haleluyah oa sot da vat an dud ha goude o deus graet un nebeud kanaouennou\u0300 all, en o zouez unan droch-spontus met efedus anvet \u00abFuck you asshole\u00bb..."}, {"text_idx": "#000036", "text": "Setu echuet an nozvezh en doare gwellan\u0303 ma c\u2019halle echu. Sonadeg an devezh e oa evidon, heuliet gant hini Gojira. Poent dilezel park Klison... A-benn ar bloaz a zeu, marteze !"}, {"text_idx": "#000037", "text": "Embannet e Fest, Live report"}, {"text_idx": "#000038", "text": "Mystic Places of Dawn \u2013 Septicflesh"}, {"text_idx": "#000040", "text": "An albom The Great Mass (an hini ziwezhan\u0303) a gavan a zo an albom gwellan\u0303, hag un albom pouezus er metal simfonek. Ar blijadur em eus bet da welet anezho o senin\u0303 teir gwech : en Hellfest 2011 (an hini gwellan\u0303), e kentan\u0303 lodenn Amon Amarth e Roazhon (aze oa null, c\u2019hwitet \u2018m eus ar penn-gentan\u0303 abalamour m\u2019eo bet digoret an noriou\u0300 re ziwezhat...) hag er Motocultor 2012 (aze oa ket fall kennebeut)."}, {"text_idx": "#000041", "text": "Abaoe o deus adembannet o albom kentan\u0303, Mystic Places of Dawn, gant un artwork nevez. En adembannadur e vez kavet ivez o EP kentan\u0303, Temple of the Lost Race, met ne skrivin ket diwar-benn anezhan\u0303 er gronikenn-se."}, {"text_idx": "#000043", "text": "Kregin\u0303 a ra an albom en un doare trumm, hep intro, ar pezh a gavan un tamm iskis evit ur sonerezh gant un aergelc\u2019h ken kren\u0303v... N\u2019eo ket re zirenkus kennebeut. Anavezet e vez ar strollad diouzhtu memestra, ar pezh a dalvez o doa dija ar son ispisial-se abaoe ar penn-kentan\u0303, ar pezh a zo plijus gouzout. An ton kentan\u0303, Mystic Places Of Dawn, neuze, a zo plijus-tre, gant lodennou\u0300 atmosferel meret mat.\nPale Beauty of the Past avat a ginnig un digoradur plijus a-walc\u2019h, gant un ton kenkoulz. Return To Carthage a ginnig un ton gant lodennou\u0300 nerzhus-tre a mareadou\u0300 sioul, heuliet gant Crescent Moon a zo un ton gorrekoc\u2019h met ken nerzhus all, gant un aergelc\u2019h kevrinus... Chasing the Chimera a grog gant ur son gitar heverk a-walc\u2019h eus ar strollad a vez adkavet c\u2019hoazh er pladennou\u0300 nevez.\nKenderc\u2019hel a ra ar bladenn gant The Underwater Garden un ton klasel a-walc\u2019h met efedus, o veskan\u0303 lodennou\u0300 nerzhus ha reou\u0300 all atmosfereloc\u2019h gant soniou\u0300 binviji all.\nBehind The Iron Mask avat a zo metal penn-da-benn adalek ar penn-kentan\u0303, un ton galloudus ha plijus-tre !\n(Morpheus) The Dreamlord a ginnig un digoradur brav-tre (gwellan\u0303 an albom d\u2019am meno) gant un ton simfonek a-walc\u2019h."}, {"text_idx": "#000044", "text": "Mythos a gloz an albom gant un ton simfonek hepken, met daoust din bezan\u0303 plijet gant ar sonerezh a seurt-se on bet kalzig displijet gant ar c\u2019hostez \u201ccheap\u201d-tre. Ar si-man\u0303 a vez kavet en albom a-bezh. An holl soniou\u0300 binviji simfonek a zo graet dre urzhiataer (soniou\u0300 MIDI, koa) ha merzet e vez mat-tre. Epsleget eo gant ar fed m\u2019eo o albom kentan\u0303, hag eo deuet er-maez e 1994, met direnkus e chom atav klevout soniou\u0300 a ouier mat int faos... Sur a-walc\u2019h e teu ivez eus ar fed ma klaskan ken\u0303verian\u0303 gant an albomou\u0300 all a anavezan eus outo, The Great Mass en o zouez, a ginnige ur gwir laz-senin\u0303. En albom Sumerian Demons avat n\u2019eus laz-senin\u0303 ebet, hag ar c\u2019hostez simfonek a zo graet gant ul laz-kanan\u0303 hepken kazi, hag an disoc\u2019h a zo mat-kenan\u0303."}, {"text_idx": "#000045", "text": "Setu, un albom dedennus dre ma ziskouez penn-kentan\u0303 ur strollad plijus-tre, met en deus kozhet un tamm d\u2019am meno. Un dra vat eo e vefe bet adembannet gant ar strollad dre ma \u2018z eo diaes kavout ar stumm orin breman\u0303 d\u2019am son\u0303j... (n\u2019on ket fan eus tresadennou\u0300 Seth Siro Anton avat, met se \u2018zo dister !)"}, {"text_idx": "#000046", "text": "Embannet e Death metal, Symphonic metal"}, {"text_idx": "#000049", "text": "Anavezet eo ivez ar c\u2019hoari evit bezan\u0303 bet krouet gant Tim Schaffer, en deus savet meur a c\u2019hoari pa oa o labourat e LucasArt, Full Throttle en o zouez, ur c\u2019hoari \u00abbiker\u00bb war ton hard-rock ha marc\u2019h-tan.\nHa just a-walc\u2019h, adkavet e vo tamm-pe-damm ar memes aergelc\u2019h \u00abrock\u00bb (met kalz \u00abmetaloc\u2019h\u00bb) e Bru\u0308tal Legend. Sklaer eo adalek ar skeudennou\u0300 (hag ar soniou\u0300) kentan\u0303 : Bru\u0308tal Legend a zo ur c\u2019hoari graet evit selaouerien metal, ar re az a da festivaliou\u0300 gant o ranjo\u2019, a selaou ouzh Slayer en oto hag o deus un dastumadeg vras a t-shirtou\u0300 strolladou\u0300 anavezet gant den ebet.\nUr bern guests a zo er c\u2019hoari, evit ar mouezhiou\u0300 kement hag evit an neuz. Jack Black a eilmouezh an haroz, hag adkavet e vo ivez mouezh ha neuz Lemmy (Mo\u0308torhead) pe Ozzy Osbourne, mouezhiet gant an dud gwir, evel-just !"}, {"text_idx": "#000050", "text": "Ar c\u2019hoari a zo bet e-pad pell war XBox 360 ha PS3 nemetken met aet er-maez nevez \u2018zo war Steam (war Windows hepken, met en ur anavezout Double Fine e vo marteze lakaet war GNU/Linux ha Mac ivez (Psychonauts ha The Cave a zo lies-savenn breman\u0303)."}, {"text_idx": "#000051", "text": "Ar meuz pennan\u0303 a zo dic\u2019hortoz ha plijus-tre, ne spoilin ket, deoc\u2019h da gaout ar souezhadenn met dija aze em boa son\u0303jet \u00abwaaaaaa\u00bb. Gwellan\u0303 digoradur ever, d\u2019am meno.\nEvit diverran\u0303 an istor : c\u2019hoari a rit perzh Eddie Riggs, ur roadie a zo kaset dre un darvoud iskis davet ur bed faltaziek awenet gant hollved ar metal. Kavout a raio buan ur vouc\u2019hal hag ur gitar tredan gant galloudou\u0300 souezhus. Eno e kejo gant Ophelia, Lita ha Lars, un doare viking Manowar badass a glask enebin\u0303 ouzh un droukspered a lak da sklav mab-den."}, {"text_idx": "#000052", "text": "Evit ar pezh a-denn ouzh ar gameplay eo ur meskaj a kalzig a draou\u0300 :"}, {"text_idx": "#000053", "text": "Ul lodenn beat them all a zo pouezus a-walc\u2019h, gant un niver dereat a combos, a vez graet gant ar vouc\u2019hal pe ar gitar tredan, ha gant gwelladennou\u0300 da brenan\u0303 evit kren\u0303vaat an dudenn. Klasel a-walc\u2019h eo met efedus."}, {"text_idx": "#000054", "text": "Ul lodenn all a zo ar c\u2019hostez \u00abredadeg\u00bb, dre ma tremen lodennou\u0300 \u2018zo en \u00abDeusc\u00bb, un doare buggie a c\u2019heler kustomizan\u0303. Tout-se a dremen en ur bed digor (setu perak ez eus ezhomm eus ur c\u2019harr-tan, evit gellout beajin\u0303 buanoc\u2019h) gant un niver bras a-walc\u2019h a gestou\u0300 a-gostez (side quests). Met aze e krog da vezan\u0303 un tamm falloc\u2019h an traou\u0300... Ar c\u2019hestou\u0300 se, daoust da vezan\u0303 ur mennozh mat a zo randonus-tre, un nebeud patromou\u0300 dishen\u0303vel a zo, hag adlakaet int un tamm pep lec\u2019h war ar gartenn. Ur wech e c\u2019hall bezan\u0303 fentus (ha c\u2019hoazh, unan anezho a zo \u201clazhan\u0303 ur strollad enebourien\u201d, n\u2019eo ket awenet-tre...) met goude ur pennad eo pounner a-walc\u2019h ha dilezet e vez ar c\u2019hestou\u0300-se evit ober al lodenn pennan\u0303, a zo dedennusoc\u2019h, memestra."}, {"text_idx": "#000055", "text": "Er kest pennan\u0303 neuze ez eus un trede ha diwezhan\u0303 doare gameplay : ar strategiezh. Emdroadur al lodennou\u0300-se az a tamm ha tamm met er fin eo ur c\u2019hrogad 1vs1, gant ul \u00ableurenn\u00bb eus pep tu eus an dachenn, ha \u00abfan geysers\u00bb dasparzhet, a servij evel mammennou\u0300 energiezh(\u201carc\u2019hant\u201d evit krouin\u0303 unanennou\u0300). An unanennou\u0300 a vez kaset da dagan\u0303 an enebour evel-se, hag an haroz a fin\u0303v a-drugarez d\u2019e divaskell (evit kaout ur sell hollek + mont buan) hag a c\u2019hell kennerzhin\u0303 e unanennou\u0300 pe kas mallozhiou\u0300 d\u2019ar strollad enebour."}, {"text_idx": "#000057", "text": "An diaester a zo meret mat a-walc\u2019h, met berr eo ar c\u2019hoari ma ne vez ket graet ar c\u2019hestou\u0300 a-gostez (ha n\u2019o deus ket kalz a interest, war-bouez un nebeud re...).\nAr sonerezh a zo dreist, evel ma c\u2019helloc\u2019h ijinan\u0303. Savet eo 100% gant toniou\u0300 Metal, eus an Hard Rock d\u2019ar black metal (al listenn glok a zo tu kavout aze). Ha me la\u0302r deoc\u2019h, flastran\u0303 zombied pe pourmen en oto en ur selaou da v/Manowar, Accept pe c\u2019hoazh Enslaved ha Dimmu Borgir a zo plijus-tre ! Ouzhpenn da se, daoust d\u2019ar grafismou\u0300 bezan\u0303 un tamm kozh d\u2019ur sav-poent teknikel eo brav a-walc\u2019h memestra pa seller ouzh ar gweledva.\u00ad"}, {"text_idx": "#000059", "text": "Bru\u0308tal Legend a zo ur c\u2019hoari plijus dre e aergelc\u2019h, e daveou\u0300, e fent hag e istor, met gant ur gameplay a glask ober un tamm re hag a zo un tamm dipitus. N\u2019eus ket harzhet ac\u2019hanon ober tri c\u2019hard ar c\u2019hoari e kerzh un devezh koulskoude, ha plijus \u2018m eus kavet memestra, met anat n\u2019eo ket graet evidoc\u2019h ma n\u2019oc\u2019h ket sod gant bed an heavy metal. Alian\u0303 a ran ar c\u2019hoari-se memestra, n\u2019eo ket ker-tre (tu zo tapout anezhan\u0303 e-pad un distaol Steam d\u2019ar washan\u0303...) ha Double Fine a zo ur studio a ranker sikour ! (ur Bru\u0308tal Legend 2 a vefe tu kaout \u2018zoken !) Gwelloc\u2019h eo memestra implij ur gamepad evit c\u2019hoari. (azasaet eo evit al logodenn, han\u0303, met son\u0303jet eo bet evit ar pad memestra...)"}, {"text_idx": "#000063", "text": "Un notennig evit an toniou\u0300 ouzhpenn memestra : The Emptiness ha My Last Creation a zo toniou\u0300 efedus ha melodek, er memes doare ha toniou\u0300 all an albom."}, {"text_idx": "#000064", "text": "Evit ar c\u2019homzou\u0300 eo reou\u0300 boaz Gojira, son\u0303jou\u0300 diwar-benn spered an den, an natur hag un ton diwar-benn an diamzerin\u0303 programmet (Planned Obsolescence) a ziskouez ez eus atav un engouestl pouezus gant Gojira (nebeutoc\u2019h a ekologiezh er pladenn-man\u0303, memestra...)"}, {"text_idx": "#000066", "text": "Honor Found in Decay \u2013 Neurosis"}, {"text_idx": "#000067", "text": "A-raok kaout ar bladenn-man\u0303, ne anavezen ar strollad Neurosis dre an anv nemetken. Ne selaouan ket alies da doom pe post metal (selaouet em eus un tamm da My Dying Bride ha Cult of Luna) met kuzuliet e oa bet gant ur c\u2019hronikour a la\u0302re e oa dreist an albom hag e oa mat evit dizoloin\u0303 ar strollad."}, {"text_idx": "#000068", "text": "Neurosis, neuze, a zo ur strollad o tont eus ar Stadou\u0300-Unanet a ra sonerezh kentoc\u2019h doare Doom Metal. Stummet eo gant daou ganer-gitarour, un tabouliner, ur soner gitar-boud hag ur soner touchennaoueg."}, {"text_idx": "#000069", "text": "Kregin\u0303 a ra dousig ar bladenn gant digoradur We All Rage in Gold , evit kenderc\u2019hel war ul lusk gitar dousig a-walc\u2019h hag ur vouezh raouliet a lak an aergelc\u2019h raktal en ur bed ankenius. Ur vouezh dousoc\u2019h a vez klevet e penn-kentan\u0303 At the Well, a laosko buan plas d\u2019ar memes hirvoud, gant ur sonerezh goustad ha pounner, betek ar fin, gant ar frazenn \u201cIn a shadow world\u201d a zo adla\u0302ret gant ar c\u2019haner gant un efed hipnotek. Kenderc\u2019hel a ra gant an ton My Heart For Delivrance, gitarou\u0300 boud ha samplou\u0300 binviji all, gant ul lodenn vras hep kan. Bleeding the Pig a grog en un doare glac\u2019harus a-walc\u2019h gant ar c\u2019haner o tiskouez holl nerzh e vouezh hag ar binviji all o kregin tamm-ha-tamm da senin\u0303. Ha kement-se a zo ret evit digerin\u0303 an ton a zeu, Casting of the Ages, masterpiece an albom da vat. All is Found... In Time a gendalc\u2019h gant ar memes aergelc\u2019h hag echu a ra ar bladenn gant Raise the Dawn, un ton berroc\u2019h evit klozan\u0303 an traou\u0300 en un doare brav ha fromus."}, {"text_idx": "#000070", "text": "Brav eo ar voestig hag al levrig, kinklet gant poltredi post-apokaliptikel, gant ar c\u2019homzou\u0300 mesket er foto e stumm ul lizher. Plijus gwelet ez eus bet ur striv anat evit kinnig un aergelc\u2019h betek al levrig."}, {"text_idx": "#000071", "text": "Honor Found in Decay a zo neuze un albom a alian d\u2019ar re plijet gant an doare sonerezh, a teu a-benn da ginnig un aergelc\u2019h ankenius ha melkonius betek ar fin."}, {"text_idx": "#000074", "text": "Ul levrig a vil pajennad"}]